(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΜΒ΄

Τετάρτη 9 Δεκεμβρίου 2015

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ. Ε. Κόνσολα, Α. Βεσυρόπουλου, Ν. Κεραμέως και Ι. Μανιάτη, σελ.
3. Ανακοινώνεται ότι τη συνεδρίαση παρακολουθούν μαθητές από το 1ο Δημοτικό Σχολείο Νέας Ιωνίας, το 1ο Δημοτικό Σχολείο Παλαιού Ψυχικού, μέλη από το ΚΑΠΗ Αργυρούπολης, μαθητές από το 4ο Γενικό Λύκειο Χαλανδρίου και το 1ο Δημοτικό Σχολείο Νεμέας Κορινθίας, σελ.
4. Επί διαδικαστικού θέματος, σελ.
5. Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις Εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών, σελ.
6. Ειδική Ημερήσια Διάταξη:

Συζήτηση και λήψη απόφασης, σύμφωνα με τα άρθρα 62 του Συντάγματος και 43Α και 83 του Κανονισμού της Βουλής, για τις αιτήσεις άρσης της ασυλίας των Βουλευτών κ.κ. Παναγιώτη Καμμένου και Νικολάου Μιχαλολιάκου, σελ.
7. Ονομαστική ψηφοφορία επί των αιτήσεων άρσης ασυλίας, σελ.
8. Επιστολικές ψήφοι επί της ονομαστικής ψηφοφορίας, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Ανακοίνωση του δελτίου επικαίρων ερωτήσεων και αναφορών - ερωτήσεων της Πέμπτης 10 Δεκεμβρίου 2015, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Συζήτηση επί της αρχής και επί των άρθρων και ψήφιση στο σύνολο του σχεδίου νόμου του Υπουργείου Εξωτερικών: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Αυστραλίας για τη ρύθμιση θεμάτων σχετικών με θεωρήσεις εισόδου για την κινητικότητα των νέων (Work and Holiday Visa)», σελ.

ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν. , σελ.
ΚΟΥΡΑΚΗΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΝΤΩΝΙΟΥ Μ. , σελ.
ΒΑΚΗ Φ. , σελ.
ΚΑΚΛΑΜΑΝΗΣ Ν. , σελ.
ΚΑΡΡΑΣ Γ. , σελ.
ΚΑΤΣΩΤΗΣ Χ. , σελ.
ΚΟΥΡΑΚΗΣ Α. , σελ.
ΛΟΒΕΡΔΟΣ Α. , σελ.
ΛΥΚΟΥΔΗΣ Σ. , σελ.

Β. Επί του σχεδίου νόμου του Υπουργείου Εξωτερικών:
ΑΜΑΝΑΤΙΔΗΣ Ι. , σελ.
ΒΑΓΙΩΝΑΚΗ Ε. , σελ.
ΒΑΚΗ Φ. , σελ.
ΚΑΚΛΑΜΑΝΗΣ Ν. , σελ.
ΚΑΡΡΑΣ Γ. , σελ.
ΚΑΤΣΙΚΗΣ Κ. , σελ.
ΚΑΤΣΩΤΗΣ Χ. , σελ.
ΚΟΥΖΗΛΟΣ Ν. , σελ.
ΛΟΒΕΡΔΟΣ Α. , σελ.
ΛΥΚΟΥΔΗΣ Σ. , σελ.
ΤΑΣΟΥΛΑΣ Κ. , σελ.
ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΜΒ΄

Τετάρτη 9 Δεκεμβρίου 2015

Αθήνα, σήμερα στις 9 Δεκεμβρίου 2015, ημέρα Τετάρτη και ώρα 10.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επίκαιρων ερωτήσεων της Πέμπτης 10 Δεκεμβρίου 2015.

Α. ΕΠΙΚΑΙΡΕΣ ΕΡΩΤΗΣΕΙΣ ΠΡΩΤΟΥ Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 254/7-12-2015 επίκαιρη ερώτηση του Βουλευτή Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς τον Υπουργό Πολιτισμού και Αθλητισμού, σχετικά με το δημοσίευμα περί διαχειριστικού σκανδάλου στον φορέα ΕΛΛΗΝΙΚΟ ΦΕΣΤΙΒΑΛ ΑΕ.

2. Η με αριθμό 241/1-12-2015 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Ντόρας Μπακογιάννη προς τον Υπουργό Υποδομών, Μεταφορών και Δικτύων, σχετικά με την αποκατάσταση της σιδηροδρομικής επικοινωνίας στα σύνορα Ελλάδας-ΠΓΔΜ και την ανεμπόδιστη διέλευση των εμπορευμάτων.

3. Η με αριθμό 251/4-12-2015 επίκαιρη ερώτηση του Βουλευτή Β΄ Πειραιά του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Εσωτερικών και Διοικητικής Ανασυγκρότησης, σχετικά με «τις αποσχιστικές δραστηριότητες και τη συνεργασία με την Άγκυρα Μουσουλμάνων της Θράκης».

4. Η με αριθμό 249/4-12-2015 επίκαιρη ερώτηση του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ-ΔΗΜΑΡ κ. Δημητρίου Κρεμαστινού προς τον Υπουργό Ναυτιλίας και Νησιωτικής Πολιτικής, σχετικά με την υποστελέχωση του Λιμενικού Σώματος Δωδεκανήσου.

5. Η με αριθμό 255/7-12-2015 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδος κ. Ιωάννη Δελή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις απολύσεις εργαζομένων στη Βιομηχανία Γάλακτος Ξάνθης ΑΕ «ΡΟΔΟΠΗ».

6. Η με αριθμό 245/3-12-2015 επίκαιρη ερώτηση του Βουλευτή Ηρακλείου του «Ποταμιού» κ. Σπυρίδωνος Δανέλλη προς τον Υπουργό Εσωτερικών και Διοικητικής Ανασυγκρότησης, σχετικά με την υιοθέτηση και την προώθηση της αποτέφρωσης των νεκρών από την πολιτεία.

7. Η με αριθμό 248/4-12-2015 επίκαιρη ερώτηση του Βουλευτή Λάρισας των Ανεξάρτητων Ελλήνων κ. Βασίλειου Κόκκαλη προς τον Υπουργό Περιβάλλοντος και Ενέργειας, σχετικά με την επαπειλούμενη κύρωση της διακοπής του ρεύματος σε περίπτωση αδυναμίας εξόφλησης εκ μέρους του καταναλωτή.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 253/7-12-2015 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Υγείας, σχετικά με τους ιατρούς του Π.Ε.Δ.Υ. και τους απολυμένους ιατρούς του Ε.Ο.Π.Υ.Υ..

2. Η με αριθμό 244/3-12-2015 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Κυριάκου Μητσοτάκη προς τον Υπουργό Εσωτερικών και Διοικητικής Ανασυγκρότησης, σχετικά με τον κίνδυνο εξόδου της Ελλάδας από τη συνθήκη Σένγκεν.

3. Η με αριθμό 246/3-12-2015 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ. κ. Ιωάννη Μανιάτη προς τον Υπουργό Υποδομών, Μεταφορών και Δικτύων, σχετικά με τα προβλήματα του Οργανισμού Αστικών Συγκοινωνιών της Αθήνας.

4. Η με αριθμό 256/7-12-2015 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδος κ. Χρήστου Κατσώτη προς τον Υπουργό Πολιτισμού και Αθλητισμού, σχετικά με τις μετατάξεις των εργαζομένων στον Οργανισμό Διεξαγωγής Ιπποδρομιών Ελλάδος «ΟΔΙΕ Α.Ε.», σύμφωνα με τον νόμο 4326/15.

5. Η με αριθμό 252/7-12-2015 επίκαιρη ερώτηση του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με την καθυστέρηση της χορήγησης του επιδόματος για το πετρέλαιο θέρμανσης.

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 831/4-11-2015 ερώτηση της Βουλευτού Α΄ Αθηνών της Νέας Δημοκρατίας κ. Ντόρας Μπακογιάννη προς τον Υπουργό Εξωτερικών, σχετικά με την επανεξέταση του καθεστώτος της συνθήκης Σένγκεν.

2. Η με αριθμό 701/30-10-2015 ερώτηση του Βουλευτή Ηρακλείου της Δημοκρατικής Συμπαράταξης ΠΑ.ΣΟ.Κ.– ΔΗΜ.ΑΡ. κ. Βασιλείου Κεγκέρογλου προς τον Υπουργό Υποδομών, Μεταφορών και Δικτύων, σχετικά με την ολοκλήρωση του έργου «Δρόμος Ηράκλειο – Μεσαρά και Πάνορμο – Εξάντη» στον Νομό Ηρακλείου.

3. Η με αριθμό 597/27-10-2015 ερώτηση του Βουλευτή Ηρακλείου του Κομμουνιστικού Κόμματος Ελλάδος κ. Εμμανουήλ Συντυχάκη προς τον Υπουργό Υγείας, σχετικά με το κλείσιμο του Κέντρου Φυσικής και Ιατρικής Αποκατάστασης (ΚΕ.Φ.Ι.ΑΠ.) Ρεθύμνου, λόγω έλλειψης προσωπικού.

Κυρίες και κύριοι συνάδελφοι, οι Βουλευτές κύριοι Εμμανουήλ Κόνσολας και Απόστολος Βεσυρόπουλος ζητούν άδεια ολιγοήμερης απουσίας στο εξωτερικό από Τρίτη 8 Δεκεμβρίου έως Τετάρτη 9 Δεκεμβρίου. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τις ζητηθείσες άδειες.

Κυρίες και κύριοι συνάδελφοι, έχω, επίσης, την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθητές και μαθήτριες και δύο συνοδοί εκπαιδευτικοί από το 1ο Δημοτικό Σχολείο Νέας Ιωνίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμεθα στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής των άρθρων και του συνόλου του σχεδίου νόμου του Υπουργείου Εξωτερικών: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Αυστραλίας για τη ρύθμιση θεμάτων σχετικών με θεωρήσεις εισόδου για την κινητικότητα των νέων (Work and Holiday Visa)».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτής της συμφωνίας.

Απ’ ό,τι γνωρίζω, αντίρρηση είχε εκφράσει το Κομμουνιστικό Κόμμα Ελλάδος και επιφύλαξη το κόμμα της Χρυσής Αυγής. Άρα, ένας συνάδελφος από το καθένα από αυτά τα δύο κόμματα θα πάρουν τον λόγο για πέντε λεπτά, όπως ορίζει ο Κανονισμός. Κατά παρέκκλιση, επειδή είναι θέμα που αφορά τον απόδημο ελληνισμό, αν θέλει ένας συνάδελφος από τα υπόλοιπα κόμματα, μπορεί να πάρει τον λόγο για δύο τρία λεπτά, παρότι δεν το προβλέπει ο Κανονισμός, γιατί τα υπόλοιπα κόμματα το υπερψήφισαν.

Τον λόγο έχει ο κ. Νικόλαος Κούζηλος από τη Χρυσή Αυγή.

**ΝΙΚΟΛΑΟΣ ΚΟΥΖΗΛΟΣ:** Ευχαριστώ πολύ, κύριε Πρόεδρε.

Σήμερα μιλάμε για την κύρωση του μνημονίου κατανόησης μεταξύ της Ελληνικής Δημοκρατίας και της κυβέρνησης της Αυστραλίας, το οποίο αποσκοπεί στην εκατέρωθεν εξοικείωση νέων Ελλήνων και Αυστραλών δεκαοκτώ ως τριάντα ενός ετών, με κύριο θέμα τον πολιτισμό, τη γλώσσα και την κοινωνία.

Όπως σας είπαμε και στην επιτροπή, αξίζει να δούμε, μετά τις πεντακόσιες βίζες που θα δοθούν και τους δώδεκα μήνες που θα περάσουν, πόσοι νέοι, που θα έχουν πάει να εργαστούν σε ένα επιστημονικό ή ερευνητικό κέντρο, θα παραμείνουν και θα ζητήσουν εργασία στην Αυστραλία. Διότι έτσι κυρίως έχουμε την αιμορραγία Ελλήνων νέων επιστημόνων αυτήν τη στιγμή.

Τα περισσότερα για τη σύμβαση αυτή τα έχουμε συζητήσει στην Επιτροπή και δεν χρειάζεται να πούμε περισσότερα.

Οι προϋποθέσεις που τίθενται, όμως, όπως η ηλικία δεκαοκτώ ως τριάντα ενός ετών, η κατοχή έγκυρου διαβατηρίου, οι επαρκείς πόροι για προσωπικά έξοδα, η καλή υγεία και συμπεριφορά είναι και όροι που μπορεί να θέσει το Υπουργείο Εξωτερικών για όποιον θέλει να εργαστεί στην Ελλάδα.

Έρχονται χιλιάδες λαθρομετανάστες, πρόσφυγες και μετανάστες στην Ελλάδα –όποιον όρο θέλετε πάρτε- και αυτούς τους όρους πρέπει να δεχθεί το Υπουργείο Εξωτερικών για να τους μονιμοποιήσει στην Ελλάδα.

Δυστυχώς, πιστεύω ότι, μετά τους δώδεκα μήνες και μετά από αυτήν την ανταλλαγή, αρκετοί νέοι -κυρίως νέοι επιστήμονες- θα πάνε να εργαστούν στην Αυστραλία, διότι δεν υπάρχει όραμα και ελπίδα στη χώρα.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κούζηλε, τελικώς κρατάτε τις επιφυλάξεις ή περιμένετε την απάντηση του Υπουργού;

**ΝΙΚΟΛΑΟΣ ΚΟΥΖΗΛΟΣ**: Παρών.

**ΠΡΟΕΔΡΕΥΩΝ (Νικήτας Κακλαμάνης):** Μάλιστα, για να ξέρουμε για τα Πρακτικά.

Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Κατσώτης, για πέντε λεπτά.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Στην επιτροπή που συζητήσαμε αυτό το ζήτημα της κύρωσης του μνημονίου κατανόησης μεταξύ της ελληνικής Κυβέρνησης και της κυβέρνησης της Αυστραλίας για τις θεωρήσεις εισόδου και την κινητικότητα των νέων, υπήρξε μια προσέγγιση που έλεγε ότι οτιδήποτε δημιουργεί συνθήκες αλληλεγγύης και φιλίας ανάμεσα σε λαούς είναι σε θετική κατεύθυνση. Βεβαίως, και δεν μπορεί κανείς να διαφωνήσει σε αυτό.

Όμως, είναι πράγματι τόσο αθώα αυτή η σύμβαση γι’ αυτό το μνημόνιο κατανόησης; Έχει μόνο αυτό τον στόχο;

Είναι γνωστό ότι οι Έλληνες που κατοικούν στην Αυστραλία έχουν εκφραστεί και θετικά και αρνητικά για το θέμα αυτής της σύμβασης.

Εγώ θα σταθώ σ’ αυτούς που μιλούν αρνητικά γι’ αυτήν τη σύμβαση και λένε ότι δεν είναι αθώα, υποστηρίζοντας ότι η κινητικότητα των νέων –είναι μια άλλη φράση, τέλος πάντων- συγκαλύπτει –επιτρέψτε μου την έκφραση- τη βαρβαρότητα του συστήματος, που θέλει να εξασφαλίσει φθηνή και εξειδικευμένη εργατική δύναμη, πατώντας πάνω απ’ όλα στην ανεργία και την κρίση άλλων χωρών, για να μπορούν οι μονοπωλιακοί όμιλοι να εξασφαλίζουν ακόμα περισσότερα κέρδη.

Ας δούμε, λοιπόν, πού πατάει σήμερα αυτή η σύμβαση. Πατάει στην ανεργία που υπάρχει στη χώρα μας και στο ότι πολλοί ζουν κάτω από πολύ δύσκολες συνθήκες, ιδιαίτερα οι νέοι των οποίων η ανεργία είναι σχεδόν στο 60%.

Επιπλέον, υπάρχει κινητικότητα στο εσωτερικό της χώρας, για την οποία έχει γίνει αρκετή συζήτηση και τα προηγούμενα χρόνια. Είναι χαρακτηριστικό ότι πολλά ιδρύματα επιχειρηματικών ομίλων λένε ότι έχουμε δυσκολία στην κινητικότητα και ότι οι νέοι δεν φεύγουν από την πόλη τους, από την πατρίδα τους, γιατί υπάρχει η οικογένεια. Η οικογένεια, λέει, είναι ένας παράγοντας που εμποδίζει την κινητικότητα. Αυτό το λένε ιδρύματα των επιχειρηματικών ομίλων. Επίσης, υπάρχει ιδιοκατοίκηση, κάτι που ειπώθηκε και στην επιτροπή.

Άρα κάποιος θέλει την κινητικότητα. Τη θέλουν, λοιπόν, οι επιχειρηματικοί όμιλοι, για να μπορούν να διασφαλίζουν ευέλικτο προσωπικό οπουδήποτε μέσα στη χώρα, στην Ευρωπαϊκή Ένωση –η οποία είναι επίσημη πολιτική της Ευρωπαϊκής Ένωσης- και τώρα, βέβαια, σε όλες τις ηπείρους. Επειδή το κεφάλαιο είναι πολυεθνικό, εκεί που έχει ανάγκη, θέλει ακόμα πιο φθηνό εργατικό δυναμικό.

Είναι γνωστό ότι η κατάσταση και στην Αυστραλία αλλά και στην Ελλάδα με την ανεργία των νέων δεν είναι εύκολη. Εδώ έχουμε ανεργία 60%, ενώ ήδη στην Αυστραλία η ανεργία των νέων ξεπερνά το 20% και οι συνθήκες δουλειάς, και εδώ αλλά και στην Αυστραλία, δεν είναι αυτές που είχε κατακτήσει το εργατικό κίνημα πριν από λίγα χρόνια, με πλήρη και σταθερή εργασία, με συλλογικές συμβάσεις, με σταθερό ημερήσιο χρόνο δουλειάς, με ασφάλιση και όλα αυτά που γνωρίσαμε οι περισσότεροι από εμάς τα προηγούμενα χρόνια.

Στις μέρες μας οι συνθήκες δουλειάς είναι συνθήκες γαλέρας. Μιλάμε για αδήλωτη εργασία και για εργασία χωρίς συλλογικές συμβάσεις, αλλά με ατομικές συμβάσεις, δηλαδή η επιχείρηση να δίνει στον εργαζόμενο αυτά που θέλει μετά από ατέλειωτες ώρες δουλειάς.

Και είναι γνωστό ότι γύρω από τη μετανάστευση και την κινητικότητα έχει δημιουργηθεί, αν θέλετε, ένα πολύ μεγάλο πλέγμα επιχειρήσεων, οι λεγόμενοι «πράκτορες μετανάστευσης», οι οποίοι θησαυρίζουν από την ανάγκη των νέων, των εργαζομένων, του λαού να επιβιώσει ψάχνοντας μια δουλειά. Τρεισήμισι χιλιάδες τέτοιοι «πράκτορες μετανάστευσης» δρουν στην Αυστραλία, με πολύ μεγάλο κύκλο εργασιών πάνω στο δουλεμπόριο. Θα μου πείτε, αυτή η κινητικότητα είναι δουλεμπόριο;

Είπα και στην επιτροπή ότι και στην Ελλάδα έρχονται νέοι από την Αγγλία και τη Γαλλία οι οποίοι δουλεύουν και κάνουν και διακοπές, όπως λένε, ενώ υπάρχουν γραφεία τα οποία εναλλάσσουν αυτούς τους νέους, φέρνουν δηλαδή καινούργιους όταν τελειώνει η περίοδος που έχουν συμφωνήσει και στην κυριολεξία είναι εδώ με ένα πιάτο φαΐ και ένα κρεβάτι.

Δουλεύουν ατελείωτες ώρες και δίνουν πολλά κέρδη στους ξενοδόχους. Θα γίνει το ίδιο και εδώ; Τι είναι η σύμβαση αυτή; Είναι μία σύμβαση που λέει ότι είναι δουλειά και διακοπές ή διακοπές και δουλειά.

Άρα, λοιπόν, τι θέλουν οι Αυστραλοί νέοι να έρθουν εδώ, στην Ελλάδα; Τι θα κάνουν; Θα δουλεύουν στα ξενοδοχεία με αυτόν τον τρόπο και θα κάνουν και τις διακοπές τους, θα γνωρίσουν και τη χώρα μας. Μα, δεν μπορούν να κάνουν αλλιώς τις διακοπές όσοι μπορούν; Εμείς λέμε, βέβαια, ότι οι διακοπές πρέπει να είναι δικαίωμα. Όμως, δεν μπορούν να κάνουν αλλιώς διακοπές; Πρέπει να υπάρχει η σύμβαση αυτή, η οποία θα αξιοποιηθεί και εδώ και εκεί από τους επιχειρηματικούς ομίλους για φθηνή εργατική δύναμη;

Μα, θα μου πείτε: Αυτά τα πεντακόσια άτομα είναι που θα εξασφαλίσουν φθηνή εργατική δύναμη;

Ναι, αλλά ως προς τις συμβάσεις, κύριε Υπουργέ, αν δείτε τα τελευταία χρόνια πόσες διακρατικές συμφωνίες υπάρχουν με άλλες χώρες για μαθητεία για νέους. Εδώ στην Ελλάδα όλα τα ξενοδοχεία είναι γεμάτα από μαθητές. Η ίδια η προηγούμενη κυβέρνηση έχει υπογράψει συμφωνία 17% του προσωπικού να κάνουν πρακτική άσκηση. Δηλαδή, τι; Να δουλεύουν με 200 ευρώ ατέλειωτες ώρες και να εξασφαλίζουν κέρδη στην εργοδοσία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Θα είναι το ίδιο και αυτό; Το ίδιο θα είναι. Υπάρχει όρος εδώ ότι θα δουλεύουν οι νέοι με τη συλλογική σύμβαση εργασίας; Δεν υπάρχει τέτοιος όρος. Δεν υπάρχει, άρα δεν εξασφαλίζεται. Τι εξασφαλίζεται; Εξασφαλίζεται μία πολύ φθηνή εργατική δύναμη πάλι γι’ αυτόν τον κόσμο ο οποίος θα μετακινηθεί, προσβλέποντας σε μία δουλειά που μπορεί να εξασφαλίσει στην Αυστραλία -για τους δικούς μας νέους μιλάμε-, αφού θα πάει, ίσως, να εξασφαλίσει μία βίζα μόνιμης διαμονής, αν πράγματι τον κρατήσει ο εργοδότης του.

Γι’ αυτό, λοιπόν, έχοντας υπ’ όψιν όλα αυτά και όλη αυτή την πρακτική που ακολουθείται τόσα χρόνια, εμείς ψηφίζουμε «όχι» σε αυτό το μνημόνιο συμφωνίας ελληνικής Κυβέρνησης και Κυβέρνησης της Αυστραλίας.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Ευχαριστώ, κύριε Κατσώτη.

Όπως υπεσχέθην, από τη θέση σας θα ρωτώ ένα ένα κόμμα, αν θέλει να μιλήσει ο εισηγητής του για τρία λεπτά.

Κυρία Βαγιωνάκη, μου ζητήσατε τον λόγο. Ορίστε, έχετε τον λόγο για τρία λεπτά.

**ΕΥΑΓΓΕΛΙΑ (ΒΑΛΙΑ) ΒΑΓΙΩΝΑΚΗ:** Κυρίες και κύριοι, η σχέση μεταξύ Ελλάδας και Αυστραλίας χαρακτηριζόταν πάντα από εγκαρδιότητα, η οποία εδράζεται σε βαθιά ιστορικούς και ομογενειακούς δεσμούς. Η επιτυχής διαδρομή επί δεκαετίες του ομογενειακού στοιχείου συνέβαλε στη διαμόρφωση, διατήρηση και περαιτέρω ενίσχυση των σχέσεων των δύο χωρών. Πώς θα γινόταν διαφορετικά, αφού η Ελλάδα και η Αυστραλία συνδέονται με ισχυρούς ιστορικούς δεσμούς, εξαιτίας των κοινών αγώνων των δύο λαών κατά τη διάρκεια του Β’ Παγκοσμίου Πολέμου και ιδιαίτερα κατά τη διάρκεια της Μάχης της Κρήτης; Ως Βουλευτής Χανίων, μπορώ να το γνωρίζω αυτό καλά, βλέποντας τη συμμετοχή και τη συνεχή παρουσία αντιπροσωπειών από την Αυστραλία κάθε χρόνο κατά τη διάρκεια των εκδηλώσεων για τη Μάχη της Κρήτης.

Συνεπώς κάθε θεσμική πρωτοβουλία, όπως αυτή που ερχόμαστε να συζητήσουμε σήμερα, που σαν στόχο έχει την ενδυνάμωση των σχέσεων μεταξύ των λαών, δεν μπορεί παρά να αποτελεί ένα ευπρόσδεκτο γεγονός από την ηγεσία του τόπου. Αυτές οι πρωτοβουλίες οφείλουν να αντανακλούν και να ενισχύουν το υψηλό επίπεδο των διμερών μας σχέσεων καθώς επίσης και την αγαστή συνεργασία μας στο πλαίσιο των διεθνών οργανισμών.

Είναι, επίσης, ευπρόσδεκτο το γεγονός ότι η κύρωση αυτού του μνημονίου κατανόησης είναι προϊόν επίπονων και μακροχρόνιων προσπαθειών της ελληνικής ομογένειας της Αυστραλίας. Οφείλουμε να το αναγνωρίσουμε και να το αναδείξουμε αυτό, αφού η επιμονή και οι προσπάθειες της ομογένειας έπιασαν τόπο και οδήγησαν τελικά στην υπογραφή του μνημονίου αυτού στην Καμπέρα τον Μάιο του 2014 και τώρα έρχεται προς κύρωση στο ελληνικό Κοινοβούλιο.

Αντιπαρέρχομαι τα θέματα των άρθρων. Θα ήθελα να σταματήσω στο εξής σημείο: Κατά τη διάρκεια της συζήτησης στην επιτροπή υπήρχε προβληματισμός στο κατά πόσον θα μπορούσε να χρησιμοποιηθεί το εν λόγω μνημόνιο συνεργασίας ως μία ευκαιρία για μεγαλύτερη μετανάστευση νέων ανθρώπων προς την Αυστραλία. Αυτό που μπορεί να παρατηρήσει κανείς είναι ότι αυτό δεν λύνεται με απαγορεύσεις, αλλά μέσω της αλλαγής των κοινωνικών συνθηκών και της ανάταξης της ελληνικής οικονομίας και εν γένει με την αλλαγή της εσωτερικής πολιτικής.

Μόνο έτσι αντιμετωπίζεται η ανεργία και μάλιστα η ανεργία των νέων. Εκεί ρίχνει βάρος η σημερινή Κυβέρνηση και σε αυτό πρέπει να αποσκοπεί το σχέδιό μας για την παραγωγική ανασυγκρότηση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ωστόσο, το σημερινό νομοσχέδιο στοχεύει αλλού: Στοχεύει στην προσέγγιση λαών και πολιτισμών. Έχει πολλά να προσφέρει στην υπόθεση της ειρήνης και της αλληλοκατανόησης, κάτι που είναι το ζητούμενο αυτή τη στιγμή.

Εν κατακλείδι, ουσιαστικά πρόκειται για ένα πρώτο βήμα, που υπό άλλες συνθήκες θα μπορούσε να είναι πολύ πιο στοχευμένο. Και εννοώ ότι θα είναι πολύ πιο ευχάριστο να ενισχύσουμε αυτές τις απόπειρες επικοινωνίας καθώς και να τις εμπλουτίζουμε με πολυθεματικές και αμφίπλευρες προσεγγίσεις.

Με βάση όλα τα παραπάνω, σαν ΣΥΡΙΖΑ, εισηγούμαστε την ψήφιση του σχεδίου νόμου.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Από τη Νέα Δημοκρατία, κυρία Αντωνίου, θέλετε τον λόγο;

**ΜΑΡΙΑ ΑΝΤΩΝΙΟΥ:** Όχι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Από τη Χρυσή Αυγή τοποθετήθηκε ο κ. Κούζηλος.

Από τη Δημοκρατική Συμπαράταξη ΠΑΣΟΚ-ΔΗΜΑΡ ενημερωθήκαμε ότι θα έρθει η κ. Κεφαλίδου.

Ο κ. Κατσώτης από το Κομμουνιστικό Κόμμα Ελλάδας τοποθετήθηκε.

Κύριε Λυκούδη, θέλετε τον λόγο;

**ΣΠΥΡΙΔΩΝ ΛΥΚΟΥΔΗΣ:** Όχι.

**ΠΡΟΕΔΡΕΥΩΝ (Νικήτας Κακλαμάνης):** Από τους Ανεξάρτητους Έλληνες ο κ. Κατσίκης έχει τον λόγο ως εισηγητής για τρία λεπτά.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, τη Δευτέρα 7 Δεκεμβρίου εξετάσαμε στην Επιτροπή Εξωτερικών Υποθέσεων και Άμυνας το σχέδιο νόμου για την: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Αυστραλίας, για τη ρύθμιση θεμάτων σχετικών με θεωρήσεις εισόδου για την κοινωνικότητα των νέων (Work and Holiday Visa)», το οποίο υπεγράφη στην Καμπέρα της Αυστραλίας στις 14 Μαΐου 2014.

Οι σχέσεις μεταξύ Ελλάδας και Αυστραλίας χαρακτηρίζονται από εγκαρδιότητα, η οποία εδράζεται σε ιστορικούς δεσμούς, λόγω των κοινών αγώνων των δύο λαών κατά τη διάρκεια του Β΄΄ Παγκοσμίου Πολέμου και ιδιαιτέρως κατά τη Μάχη της Κρήτης. Η επιτυχής διαδρομή επί δεκαετίες του ομογενειακού στοιχείου συνέβαλε στη διαμόρφωση, διατήρηση και περαιτέρω ενίσχυση των σχέσεων της Αυστραλίας με την Ελλάδα.

Εκτιμάται, δε, ότι ο συνολικός αριθμός των ομογενών μας στην Αυστραλία ανέρχεται σε επτακόσιες χιλιάδες και αποτελούν πλέον αναπόσπαστο τμήμα της αυστραλιανής κοινωνίας. Το υψηλό επίπεδο των διμερών μας σχέσεων αντανακλάται και στις συχνές ανταλλαγές επισκέψεων υψηλού επιπέδου, στο πλούσιο συμβατικό πλαίσιο, που καλύπτει ευρύ φάσμα συνεργασίας, καθώς και στην αγαστή συνεργασία στο πλαίσιο διεθνών οργανισμών.

Το συγκεκριμένο μνημόνιο θα δώσει την ευκαιρία να διαμένουν, να εργάζονται και να μαθαίνουν την κουλτούρα και τον πολιτισμό της μακρινής Αυστραλίας πεντακόσιοι νέοι και νέες από την Ελλάδα κάθε χρόνο. Αφορά νέους ηλικίας από δεκαοκτώ έως τριάντα ενός ετών, όπως έχουμε πει, οι οποίοι ενδιαφέρονται να διαμείνουν στην Αυστραλία και προβλέπει την έκδοση πεντακοσίων θεωρήσεων πολλαπλής εισόδου ή αδειών προσωρινής διαμονής για το χρονικό διάστημα των δώδεκα μηνών, οι οποίες θα παρέχονται από κάθε χώρα προς τους υπηκόους της έτερης κατ’ έτος.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Αξίζει να σημειωθεί –κι εδώ είναι τα δύο σημεία στα οποία, κυρίες και κύριοι συνάδελφοι, ήθελα να απαντήσω σε έναν βαθμό και στους αντιλέγοντες- ότι η Αυστραλία έχει συνάψει εδώ και αρκετά χρόνια ανάλογες συμφωνίες με δεκάδες άλλες χώρες και μόνο με την Ελλάδα κάθε φορά προέκυπτε ένα πρόβλημα, με αποτέλεσμα να μην έχει συναφθεί συμφωνία έως τώρα.

Το δεύτερο σημείο, το οποίο και ως μέλος της Επιτροπής Απόδημου Ελληνισμού θα ήθελα να τονίσω, είναι ότι η υπογραφή του μνημονίου αυτού αποτελεί αίτημα και πρωτοβουλία της ελληνικής ομογένειας και αναμένεται να φέρει με την εφαρμογή του εγγύτερα τη νεότητα των δύο φίλων χωρών, της Ελλάδος και της Αυστραλίας.

Με αφορμή το παρόν μνημόνιο κατανόησης οι νέοι των δύο χωρών θα αποκτήσουν σημαντική εμπειρία και θα κατανοήσουν καλύτερα τις τάσεις και τις απαιτήσεις της αγοράς εργασίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνοντας, οι Ανεξάρτητοι Έλληνες υπερψηφίζουμε το νομοσχέδιο και θα στηρίξουμε στο μέλλον οποιαδήποτε πρωτοβουλία για την ενδυνάμωση των διμερών σχέσεων της Ελλάδος με άλλες χώρες.

Σας ευχαριστώ.

**ΣΠΥΡΙΔΩΝ ΛΥΚΟΥΔΗΣ:** Κύριε Πρόεδρε, μου δίνετε τον λόγο για μισό λεπτό;

**ΠΡΟΕΔΡΕΥΩΝ (Νικήτας Κακλαμάνης):** Σας ρώτησα προηγουμένως. Σας δίνω τρία λεπτά κι αν δεν τα χρησιμοποιήσετε, εντάξει.

**ΣΠΥΡΙΔΩΝ ΛΥΚΟΥΔΗΣ:** Ξέρουμε όλοι ότι στις κυρώσεις συνήθως όσοι υποστηρίζουν…

**ΠΡΟΕΔΡΕΥΩΝ (Νικήτας Κακλαμάνης):** Δεν ήσασταν μέσα. Είπα, κατά παρέκκλιση του 108 αν θέλει ένας συνάδελφος από κάθε κόμμα να μιλήσει για τρία λεπτά…

**ΣΠΥΡΙΔΩΝ ΛΥΚΟΥΔΗΣ:** Καλά κάνατε. Εγώ δεν θα μιλούσα, αλλά απ’ την ώρα που μίλησαν οι συνάδελφοι…

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο, κύριε Λυκούδη.

**ΣΠΥΡΙΔΩΝ ΛΥΚΟΥΔΗΣ:** Δύο λόγια θα ήθελα να πω, κυρίως για να αιτιολογήσω τη θετική ψήφο τη δική μας στο νομοσχέδιο.

Όποιος αντιμετωπίσει αυτό το σχέδιο νόμου που κυρώνει το μνημόνιο ως μια ευκαιρία επίλυσης ζητημάτων που έχουν σχέση με την ανεργία των νέων ή πολύ περισσότερο με τις προοπτικές τους, νομίζω ότι κάνει λάθος. Δεν είναι αυτή η φιλοδοξία του συγκεκριμένου μνημονίου, απ’ ό,τι αντιλαμβάνεται όποιος το διαβάσει.

Νομίζω ότι σε μια περίοδο χρονική, όπως είπα και στην επιτροπή, κατά την οποία σε πάρα πολλά σημεία του πλανήτη οι εντάσεις ολοένα και αυξάνονται, σε μια περίοδο ιστορική όπου πολύ άγριες εμφύλιες συρράξεις ή και μεγάλες αντιπαραθέσεις, που φτάνουν στα όρια πολεμικών αναμετρήσεων ανάμεσα σε χώρες, είναι συνεχώς παρούσες, πρωτοβουλίες όπως αυτή που αναπτύσσει μια διακρατική σχέση που δημιουργεί συνθήκες αλληλεγγύης, φιλίας, αλληλοκατανόησης και επαφής των νέων ανάμεσα σε διάφορες χώρες, δεν μπορεί παρά να είναι ένα θετικό βήμα, το οποίο πρέπει κάποιος να το αντιμετωπίζει και με την αντίστοιχη θετική στάση.

Γι’ αυτόν τον λόγο εμείς υπερψηφίζουμε το σχέδιο νόμου.

**ΠΡΟΕΔΡΕΥΩΝ (Νικήτας Κακλαμάνης):** Για να μην χαλάσουμε τη σειρά, θα επανέλθω μετά ρωτώντας τον κ. Τασούλα και τον κ. Λοβέρδο αν θέλουν να πάρουν τον λόγο.

Κύριε Καρρά, θέλετε τον λόγο για τρία λεπτά;

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Για τριάντα δευτερόλεπτα, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, έχετε τον λόγο.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, ευχαριστώ.

Εμείς θα υπερψηφίσουμε το σχέδιο νόμου, γιατί η Αυστραλία είναι πράγματι μία σημαντική χώρα στην περιοχή της ανατολικής Ασίας. Υπάρχουν στενότατοι δεσμοί μεταξύ Ελλάδος και Αυστραλίας λόγω της σημαντικότατης ομογένειας που υπάρχει εκεί.

Πιστεύουμε, λοιπόν, ότι το νομοσχέδιο αυτό, πέραν της κινητικότητας των νέων την οποία θα εισαγάγει, θα ενδυναμώσει τους δεσμούς μεταξύ των δύο χωρών και για έναν πρόσθετο λόγο: Ήδη οι ομογενείς μας στην Αυστραλία διανύουν την δεύτερη και πιθανόν την τρίτη γενιά, που σημαίνει ότι αρχίζει μια απομάκρυνση μεταξύ όχι μόνο των γενεών, αλλά μεταξύ των κρατών. Θεωρούμε, λοιπόν, σημαντικό βήμα ότι προάγει και τις διεθνείς σχέσεις της χώρας.

Σε αυτό το σημείο ήθελα να σταθώ, και ευχαριστώ, κύριε Πρόεδρε, που μου δώσατε τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Τασούλας για τρία λεπτά.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Κύριε Πρόεδρε, είναι προφανές ότι η Νέα Δημοκρατία ψηφίζει το νομοσχέδιο, όπως ελέγχθη και στην επιτροπή από την εισηγήτρια, την κ. Κεφαλογιάννη, η οποία είχε και την τιμή να υπογράψει στην Αυστραλία αυτό το μνημόνιο συνεργασίας με τη μεγάλη αυτή χώρα στους αντίποδες. Είναι πολύ σημαντική η παράμετρος ότι ευνοεί την κινητικότητα των νέων. Και ευνοώντας την κινητικότητα των νέων, οι οποίοι γνωρίζουν τους εκατέρωθεν πολιτισμούς και τους τρόπους διαβίωσης, η χώρα μας έχει και την ευκαιρία να προωθήσει μέσω αυτής της γνωριμίας και τα εθνικά της θέματα. Και πάντα μας ενδιέφερε την Αυστραλία να την έχουμε στο πλευρό μας σε τέτοιες πρωτοβουλίες.

Λαμβάνω την ευκαιρία από αυτήν την παράμετρο, της προώθησης θεμάτων που μας ενδιαφέρουν γενικότερα μέσω της Αυστραλίας, για να θυμίσω, μιας και παρίσταται εδώ ο Υφυπουργός Εξωτερικών, που έχει μια συναρμοδιότητα για το θέμα, ότι η πρωτοβουλία τής μεγάλης δημοσιότητας που είχαμε πέρυσι για την επανένωση των γλυπτών του Παρθενώνα, προήλθε από την Επιτροπή υπέρ της Επανένωσης των Γλυπτών του Παρθενώνα της Αυστραλίας. Αυτοί κινητοποίησαν ένα μεγάλο δικηγορικό γραφείο, το οποίο ήρθε στην Ελλάδα με εκπροσώπους του. Είχαμε μια τεράστια δημοσιότητα. Κατεβλήθη η αμοιβή από Έλληνα κάτοικο εξωτερικού, ο οποίος δεν επιθυμεί δημοσιότητα γύρω από το όνομά του για αυτήν την ευγενική πατριωτική χειρονομία του και η χώρα παρέλαβε μια ογκωδέστατη νομική μελέτη για τα νομικά της δικαιώματα διεθνώς και σε διεθνή δικαστήρια για την επανένωση των γλυπτών του Παρθενώνα.

Χθες, σε αυτό εδώ το κτήριο, ο Υπουργός Πολιτισμού, με τρόπο επιζήμιο και μικροπρεπή -αν μου επιτρέπετε- είπε ότι αυτό το θέμα έχει κλείσει και ότι η Ελλάδα δεν πρόκειται να προσφύγει σε διεθνές δικαστήριο, γιατί υπάρχει κίνδυνος να χάσει την υπόθεση. Δεν υπήρχε κανένας λόγος ο Υπουργός Πολιτισμού να προβεί σε μια τέτοια προεξόφληση. Ούτε εμείς είχαμε δεσμευτεί ότι θα καταφύγουμε σε διεθνές δικαστήριο.

Εμείς, με τη βοήθεια ενός ανώνυμου χορηγού, ενός Έλληνα της αλλοδαπής ο οποίος έχει την παλαιά πατριωτική νοοτροπία των ευεργετών, εξασφαλίσαμε μια τεράστια, παγκόσμια δημοσιότητα πέρυσι το φθινόπωρο γι’ αυτό το θέμα, υπέρ της επανένωσης των γλυπτών και ήταν ένα όπλο στα χέρια μας αυτή η γνωμάτευση. Και η δημοσιότητα και η γνωμάτευση ήταν επιχειρήματα.

Θα μου επιτρέψει το Σώμα να διαβάσω τι έγινε εκείνη την περίοδο στο βρετανικό Κοινοβούλιο, όταν εμείς και στην UNESCO…

**ΠΡΟΕΔΡΕΥΩΝ (Νικήτας Κακλαμάνης):** Εν συντομία, όμως, γιατί δεν έχει σχέση με το θέμα που συζητάμε, πέραν του χορηγού του Ελληνοαυστραλού.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Όχι, όχι. Δεν είναι Ελληνοαυστραλός. Είναι Ελληνοέλληνας!

**ΠΡΟΕΔΡΕΥΩΝ (Νικήτας Κακλαμάνης):** Α, έτσι όπως το είπατε…

**ΚΩΝΣΤΑΝΤΙΝΟΣ ΤΑΣΟΥΛΑΣ:** «Πρεσβεία της Ελλάδος, Λονδίνο, 16 Οκτωβρίου του 2014. Προς Υπουργείο Εξωτερικών, Ε1 Διεύθυνση, κοινοποίηση Υπουργείο Πολιτισμού. Κοινοβουλευτική ερώτηση στη Βουλή των κοινοτήτων για γλυπτά Παρθενώνα. Διαβιβάζεται συνημμένως ερώτηση Βουλευτή Φιλελευθέρων Δημοκρατών και Προέδρου Επιτροπής Marbles Reunited, κ. Άντριου Τζωρτζ αναφορικά με βρετανική στάση, ως προς πρόταση UNESCO να αναλάβει ρόλο διαμεσολαβητή για επίλυση ζητήματος επιστροφής των γλυπτών του Παρθενώνα. Σημειώνεται ότι η Υφυπουργός Πολιτισμού κ. Γκραντ σε απάντηση δηλώνει ότι μελετά την εν λόγω πρόταση.

Αξίζει να σημειωθεί ότι στο πλαίσιο συζήτησης εν λόγω κοινοβουλευτικής ερώτησης, ο Βουλευτής Άντριου Τζωρτζ υποστήριξε ότι η έκθεση των κλαπέντων μαρμάρων στο Βρετανικό Μουσείο αποτελεί ντροπή για το Ηνωμένο Βασίλειο.

Στο ίδιο μήκος κύματος κινήθηκε και Βουλευτής του Εργατικού Κόμματος, κ. Τζέρεμι Γκόρπιν που έλαβε συναφώς τον λόγο, υποστηρίζοντας ότι τα γλυπτά εκλάπησαν από τον λαό της Ελλάδος και προς τούτο θα πρέπει να επιστραφούν».

Κύριοι συνάδελφοι, δεν υπάρχει κανένας λόγος να δείχνουμε τέτοια μικροπρέπεια και τέτοια μικρότητα για πρωτοβουλίες κυβερνήσεων που δεν είναι η δική μας. Η κυβέρνηση Σαμαρά έλαβε μια μεγάλη πρωτοβουλία…

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Τασούλα.

**ΚΩΝΣΤΑΝΤΙΝΟΣ ΤΑΣΟΥΛΑΣ:** …παγκόσμιας δημοσιότητας για την επιστροφή των μαρμάρων και περίσσευε κάθε δήλωση ότι η υπόθεση αυτή, αν πάει σε διεθνές δικαστήριο, είναι χαμένη. Δεν υπήρχε κανένας λόγος να γίνει. Δίνουμε επιχειρήματα στην άλλη πλευρά χωρίς λόγο.

Το Υπουργείο Εξωτερικών νομίζω θα μπορεί να συνδράμει το Υπουργείο Πολιτισμού στη σοφότερη αντιμετώπιση ενός τόσο κρισίμου θέματος.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ.

Τον λόγο έχει ο κ. Λοβέρδος από τη Δημοκρατική Συμπαράταξη ΠΑΣΟΚ-ΔΗΜΑΡ.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Ήταν εντυπωσιακή η χθεσινή δήλωση του κ. Μπαλτά. Παίρνω αφορμή από τα όσα είπε ο κ. Τασούλας για να συμπληρώσω ότι αυτό το οποίο είπε σχετικά με τα μάρμαρα -η ονομασία που τους απέδωσε- είναι λάθος νηπιαγωγείου. Και είναι Υπουργός Πολιτισμού! Είναι ίδιας απαξίας λάθους με το λάθος του Πρωθυπουργού, που ανέδειξε το θέμα της υφαλοκρηπίδας που έχουμε με τους Τούρκους, το μόνο θέμα που έχουμε στη θάλασσά μας, ως θέμα Αιγαίου.

Μήπως, κύριε Υπουργέ, χρειάζονται φροντιστήριο όλοι αυτοί από το Υπουργείο Εξωτερικών; Αν διπλωμάτης σας είχε μιλήσει για διμερές θέμα Αιγαίου με την Τουρκία, θα είχε απολυθεί πάραυτα. Ο Πρωθυπουργός έχει ασυλία; Τέτοιου είδους λάθος είναι και το λάθος του κ. Μπαλτά.

Κύριε Πρόεδρε, στην επιτροπή η κ. Κεφαλίδου με μια εξαιρετική ομιλία είχε επιχειρηματολογήσει υπέρ της θετικής μας ψήφου. Η ψήφος μας είναι θετική. Αυτό που κάνετε σήμερα εσείς να μας δίνετε τον λόγο, είναι η καλύτερη διαδικασία και η καλύτερη ερμηνεία του Κανονισμού της Βουλής. Επειδή έχουμε ανοικτό ζήτημα αλλαγής του Κανονισμού της Βουλής, πραγματικά η πρακτική σας ως επί της ουσίας ορθότερη εφαρμογή του Κανονισμού για τις κυρώσεις συμβάσεων, πρέπει να γίνει ρύθμιση expressis verbis στον Κανονισμό, διότι εδώ είναι Ολομέλεια. Δεν μπορείς να στερείς από την Ολομέλεια το δικαίωμα του λόγου ακόμα κι όταν η Βουλή συμφωνεί σε πάρα πολλά θέματα και δεν μπορείς να δίνεις τον λόγο μόνο σε αυτούς που έχουν διαφωνήσει στην επιτροπή, γιατί αναγκάζεις πολλές φορές, για να μην χαθεί το πλεονέκτημα του λόγου στην Ολομέλεια, να διατυπώνεις επιφυλάξεις στην επιτροπή.

Δεν σας κρύβω ότι παρ’ ότι ήμασταν ολόκαρδα υπέρ της κύρωσης αυτού του μνημονίου συνεργασίας, σκεφτήκαμε μήπως πρέπει να κρατήσουμε επιφυλάξεις για να έχουμε το δικαίωμα του λόγου εδώ. Γιατί; Διότι η πολιτική τρέχει, κύριε Πρόεδρε.

Κύριε Υπουργέ, σας είχα θέσει δύο, τρία ερωτήματα για το προσφυγικό. Η αλήθεια είναι ότι δεν είστε αρμόδιος, αλλά είστε Υπουργός αυτής της Κυβέρνησης.

Σήμερα επικαιροποιώ τα ερωτήματά μου. Διαβάζουμε ότι ορθά η Κυβέρνηση προσπαθεί να ανοίξει τη δίοδο των εμπορευμάτων προς την υπόλοιπη Ευρώπη από τη FYROM.

**ΠΡΟΕΔΡΕΥΩΝ (Νικήτας Κακλαμάνης):** Τη σιδηροδρομική δίοδο.

**ΑΝΔΡΕΑΣ ΛΟΒΕΡΔΟΣ:** Τη σιδηροδρομική δίοδο. Και διαβάζουμε ότι η Αστυνομία βοηθάει στην πραγματοποίηση αυτού του στόχου. Αναρωτιόμασταν, όμως -και το έχουμε πει στον κ. Μουζάλα στην Ολομέλεια, όταν είχε έλθει προ ολίγων ημερών- ποιο είναι το σχέδιο γι’ αυτούς τους ανθρώπους οι οποίοι θα φύγουν από κει. Θα γυρίσουν στην Αθήνα; Πού θα πάνε; Και ήταν πολύ σωστή, ειλικρινής, αλλά απροσδόκητη η απάντησή του σχετικά με την ύπαρξη κονδυλίων, όταν είπε ότι δεν ξέρει αν έχει κονδύλια.

Αυτοί οι άνθρωποι -έχουν μείνει, λέει, δύο, τρεις χιλιάδες, κατά το ρεπορτάζ- θα έλθουν στην Αθήνα; Θα έλθουν για πόσο καιρό; Πού θα τους πάτε; Έχετε σχέδιο; Ο κ. Μουζάλας είπε ότι έχετε σχέδιο. Ποιο είναι το σχέδιό σας;

Εδώ διαβάζουμε ότι το σχετικό ΕΣΠΑ δεν απορροφάται, διαβάζουμε ότι δεν πήραμε ούτε ένα ευρώ από τη Σύνοδο Κορυφής, διαβάζουμε ότι υπάρχει μεγάλη αδυναμία να βρούμε χρήματα, διαβάζουμε ότι ο προϋπολογισμός δεν έχει κονδύλιο ή δαπάνη γι’ αυτό.

Σας ερωτώ: Έχετε κάτι στο μυαλό σας ή θα τους φέρετε στην Αθήνα και θα τους αμολήσετε; Θέλετε να πείτε ότι είστε αναρμόδιος; Εγώ το συμμερίζομαι. Έχετε δίκιο, αλλά είστε μέλος της Κυβέρνησης, λειτουργεί η Ολομέλεια και πρέπει να μας δώσετε μία απάντηση.

Ευχαριστώ, κύριε Πρόεδρε.

**ΦΩΤΕΙΝΗ ΒΑΚΗ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κυρία Βάκη, περιμένετε.

Ευχαριστώ τον κ. Λοβέρδο για τα εύσημα, αλλά πρέπει να κάνουμε χρήση του χρόνου των τριών λεπτών για το εν λόγω νομοσχέδιο. Πιστεύω ότι αυτό είναι το σωστό. Διότι τώρα θέλει τον λόγο η κ. Βάκη και ξέρω γιατί τον θέλει, για να απαντήσει στους δύο Κοινοβουλευτικούς Εκπροσώπους που μίλησαν για θέμα έξω από το νομοσχέδιο. Δεν θα της στερήσω τον λόγο. Θα της δώσω τον λόγο για τρία λεπτά κατά παρέκκλιση, αλλά κλείνει το θέμα εδώ.

Πριν δώσω, όμως, τον λόγο στην κ. Βάκη, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι ένας μαθητές και μαθήτριες και ένας εκπαιδευτικός συνοδός τους από το 1ο Δημοτικό Σχολείο Παλαιού Ψυχικού.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, γίνεται γνωστό στο Σώμα ότι τη συνεδρίασή μας παρακολουθούν από τα νότια θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μέλη από το ΚΑΠΗ Αργυρούπολης, ωραίες κυρίες και οι συνοδοί τους.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Για να μην το ξεχάσω, εκ μέρους όλων των συναδέλφων της Ολομέλειας, σε όσες Άννες γιορτάζουν, συναδέλφισσες και εργαζόμενες της Βουλής, εύχομαι εκ μέρους όλων σας χρόνια πολλά.

Η κ. Βάκη έχει τον λόγο για τρία λεπτά και μετά θα κλείσουμε δίνοντας τον λόγο στον Υπουργό.

Ορίστε, κυρία Βάκη, έχετε τον λόγο.

**ΦΩΤΕΙΝΗ ΒΑΚΗ:** Θα ήθελα να πω ότι είναι τουλάχιστον θλιβερό να χρησιμοποιούμε μία σύμβαση που ενισχύει και ενδυναμώνει πολιτιστικές και εκπαιδευτικές σχέσεις μεταξύ κρατών, για να κάνουμε μικροπολιτική.

**ΑΝΔΡΕΑΣ ΛΟΒΕΡΔΟΣ:** Το δικαίωμα του λόγου είναι θλιβερό;

**ΦΩΤΕΙΝΗ ΒΑΚΗ:** Παρακαλώ πολύ.

Θέσατε θέματα από τα μάρμαρα του Παρθενώνα μέχρι το προσφυγικό.

**ΑΝΔΡΕΑΣ ΛΟΒΕΡΔΟΣ:** Τι να κάνουμε; Εδώ είναι η Βουλή. Πού να τα θέσουμε; Στον δρόμο;

**ΦΩΤΕΙΝΗ ΒΑΚΗ:** Παρακαλώ. Έχω δικαίωμα να απαντήσω, κύριε Λοβέρδε. Επιτρέψτε μου να ολοκληρώσω για δύο λεπτά. Σας παρακαλώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Μην το κάνουμε αυτό. Η κ. Βάκη άκουσε χωρίς να αντιδρά και τον κ. Τασούλα και τον κ. Λοβέρδο.

Συνεχίστε, κυρία Βάκη.

**ΦΩΤΕΙΝΗ ΒΑΚΗ:** Για το θέμα των μαρμάρων, εγώ θα σας πω ότι χθες είχαμε την Επιτροπή Μορφωτικών Υποθέσεων -μπορείτε να πάρετε τα Πρακτικά της επιτροπής- στην οποία ψηφίσαμε την κύρωση μίας σύμβασης η οποία προβλέπει την προστασία και την επιστροφή πολιτιστικών αγαθών. Τώρα, αν θέλετε μία δήλωση του Υπουργού να την ερμηνεύετε ως να μην θέλει κανείς την επιστροφή των μαρμάρων του Παρθενώνα, είναι δικό σας θέμα.

Όσον αφορά στο προσφυγικό, εγώ έχω να πω ότι σε μία εποχή, σε μία συγκυρία, που υπάρχουν προσπάθειες που υποδαυλίζουν δημοκρατικές και αλληλέγγυες αντιμετωπίσεις του προσφυγικού, το να κάνουμε αντιπολίτευση και μικροκομματική ρητορική, κύριε Λοβέρδε, βλάπτει τον μεγάλο ασθενή αυτή τη στιγμή, όχι μόνο της Ευρώπης αλλά και του κόσμου, τη δημοκρατία.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Ευχαριστώ που δεν εξαντλήσατε τον χρόνο.

Νομίζω με θετικό πρόσημο ήταν οι παρατηρήσεις. Εμένα δεν μου επιτρέπεται να κάνω κανένα σχόλιο. Απλά θα ήθελα για τα Πρακτικά της Βουλής εάν έχει ειπωθεί η λέξη «ελγίνεια» του Παρθενώνα, αυτό ο Υπουργός να το διορθώσει, διότι δεν θα κάνουμε τον Έλγιν και ιδιοκτήτη!

**ΑΝΔΡΕΑΣ ΛΟΒΕΡΔΟΣ:** Βλάπτει τη δημοκρατία, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Λοβέρδε, εγώ είπα αυτό. Είναι θέμα της Κοινοβουλευτικής Εκπροσώπου να ενημερώσει τον Υπουργό και να γίνει διόρθωση.

Στο σημείο αυτό θα ήθελα να ενημερώσω το Σώμα ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτών.

Δεν αναφερόμαστε στις σημερινές.

**ΧΡΗΣΤΟΣ ΚΑΤΣΩΤΗΣ:** Κύριε Πρόεδρε, θα ήθελα τον λόγο για μισό λεπτό.

**ΠΡΟΕΔΡΕΥΩΝ (Νικήτας Κακλαμάνης):** Θα σας δώσω ένα λεπτό.

**ΧΡΗΣΤΟΣ ΚΑΤΣΩΤΗΣ:** Επειδή ισχυρίστηκα στην τοποθέτησή μου ότι υπάρχουν στην Αυστραλία και αντίθετες γνώμες, προς τεκμηρίωση καταθέτω στα Πρακτικά ανακοίνωση του «Παροικιακού Βήματος».

(Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά την προαναφερθείσα ανακοίνωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ πολύ, κύριε Κατσώτη.

Κύριε Υπουργέ, έχετε τον λόγο.

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Κύριε Πρόεδρε, ευχαριστώ.

Κατ’ αρχάς θα ήθελα να χαρακτηρίσω ως θετικό γεγονός τη μεγάλη αποδοχή, την οποία είχε η σύμβαση από τη συντριπτική πλειοψηφία των κομμάτων της Βουλής, γεγονός το οποίο είχα επισημάνει και στην ίδια την επιτροπή. Ωστόσο, θα μου επιτρέψετε δύο, τρεις σκέψεις και απόψεις. Δεν θα μπω τόσο στην ουσία της σύμβασης, στην οποία αναφερθήκαμε αναλυτικά στην επιτροπή.

Κυρίες και κύριοι συνάδελφοι, η αποκατάσταση της διεθνούς εικόνας της χώρας, η ενίσχυση, δηλαδή, του εθνικού μας brand name, περνάει μέσα από τα μάτια των άλλων, κυρίως, όμως, όσων γνωρίζουν εκ του σύνεγγυς την Ελλάδα, τον πολιτισμό, την παιδεία και τις ομορφιές της. Αυτήν την ευκαιρία γνωριμίας με την Ελλάδα προσφέρει η κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Αυστραλίας για τη ρύθμιση θεμάτων σχετικών με θεωρήσεις εισόδου για την κινητικότητα των νέων «Work and Holiday Visa», για την οποία βρισκόμαστε εδώ σήμερα, πολύ περισσότερο όταν η σύμβαση αυτή επιτρέπει τη βιωματική γνώση της Ελλάδας για τους νέους ανθρώπους της Αυστραλίας και δίνει τη δυνατότητα ενδυνάμωσης επικοινωνίας της ελληνικής ομογένειας που διαβιοί εκεί με το μητροπολιτικό κέντρο.

Παράλληλα, μέσα από την κύρωση του Μνημονίου Κατανόησης με την Κυβέρνηση της Αυστραλίας εγκαινιάζουμε έναν σταθερό δίαυλο επικοινωνίας με τις αρχές της, επενδύοντας στο πολιτιστικό μας κεφάλαιο και ανατροφοδοτώντας τις διαχρονικά ισχυρές διμερείς μας σχέσεις.

Άλλωστε, η κινητικότητα προσφέρει εμπειρίες και γνώση, που συμβάλλουν στην επαγγελματική και κοινωνική ολοκλήρωση των πολιτών σε ένα διεθνοποιημένο και ανταγωνιστικό περιβάλλον.

Βεβαίως, εδώ θα πρέπει να κάνω τη μνεία ότι η σύμβαση αυτή υπογράφηκε στις 14 Μάϊου του 2014 από την τότε Υπουργό Τουρισμού, την κ. Κεφαλογιάννη, όπως και της Αυστραλίας. Επίσης, θα ήθελα να πω ότι η Αυστραλία είχε ήδη υπογράψει από το 1996 ανάλογες συμβάσεις με πάρα πολλές χώρες και εμείς είχαμε αργήσει. Βέβαια, είναι αποτέλεσμα των πρωτοβουλιών και των κινήσεων, τις οποίες έκανε η ομογένεια της Αυστραλίας από το 2011, τότε που ξεκίνησαν οι πρώτες επίσημες συζητήσεις με πρωτοβουλία της ελληνικής κοινότητας της Μελβούρνης και άλλων ομογενειακών οργανώσεων.

Για το πώς αντιμετωπίστηκε η συμφωνία αυτή, θα ήθελα να καταθέσω το πρωτοσέλιδο δημοσίευμα της ομογενειακής εφημερίδας «Νέος Κόσμος» αναφορικά με την επικείμενη κύρωση της σύμβασης, πράγμα που είχα κάνει και στην επιτροπή.

(Στο σημείο αυτό ο Υφυπουργός Εξωτερικών κ. Ιωάννης Αμανατίδης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσον αφορά στο γιατί γίνεται αυτή η σύμβαση, σε τι στοχεύουμε, δηλαδή, θα ήθελα να πω τα εξής: Στοχεύουμε στην ενδυνάμωση των δεσμών μεταξύ των δύο χωρών και επιδιώκουμε την εξωστρέφεια των νέων, ώστε να γνωρίσουν τα ήθη, τα έθιμα για τον πολιτισμό, καθώς και το εκπαιδευτικό και εργασιακό περιβάλλον της άλλης χώρας, γεγονός που θα οδηγήσει στην προώθηση και τη βελτίωση της αμοιβαίας κατανόησης μεταξύ των νέων των δύο χωρών.

Με την παρούσα σύμβαση δίνουμε τη δυνατότητα σε νέους ομογενείς μας της Αυστραλίας να έρχονται για μεγάλο χρονικό διάστημα στην Ελλάδα και να συσφίγγουν τις σχέσεις τους με τη μητέρα πατρίδα και στα νέα άτομα να κάνουν επαφές στην άλλη χώρα, να γνωρίσουν το εκπαιδευτικό και εργασιακό περιβάλλον.

Κυρίες και κύριοι συνάδελφοι, η γενική αποτίμηση της υπό κύρωση σύμβασης, πέραν των ανωτέρω αναφερομένων ειδικών οφελών, πρέπει να θεωρηθεί ως άκρως θετική για τα εθνικά μας συμφέροντα, καθώς δίνεται μια νέα ώθηση στις σχέσεις Ελλάδας - Αυστραλίας ιδίως αν συνεκτιμηθεί με άλλες πρωτοβουλίες, όπως το πρόγραμμα «Hellenic Initiative», το οποίο είναι αμειβόμενη πρακτική άσκηση νέων Ελλήνων σε αυστραλιανές επιχειρήσεις, καθώς και το πρόγραμμα «Speak Greek in March», το οποίο πραγματοποιείται από τις ελληνικές κοινότητες της Αυστραλίας και στοχεύει στην προώθηση και ενθάρρυνση της εκμάθησης.

Θα ήθελα να σχολιάσω δύο σημεία, στα οποία αναφέρθηκαν οι ομιλητές ειδικά που είχαν αντίρρηση και εξέφρασαν επιφυλάξεις.

Κατ’ αρχάς, για τους νόμους που πρέπει να εφαρμόζονται γι’ αυτούς που έρχονται για εργασία. Η εργασία είναι ο δεύτερος παράγοντας. Ο πρώτος είναι η αναψυχή. Δεν επιτρέπεται για όλο το διάστημα να εργάζεται. Βέβαια μέσα στη σύμβαση, σχετικά με το αν πρέπει να συμμορφώνονται με τους νόμους της χώρας υπάρχει το εξής στο 2β: «Οι υπήκοοι του ενός μέρους που έχουν εισέλθει στο έδαφος του ετέρου μέρους κατέχοντας θεώρηση εισόδου για την κινητικότητα των νέων οφείλουν να συμμορφώνονται με τους νόμους και τους κανονισμούς του ετέρου μέλους».

Το δεύτερο σημείο είναι ότι όποιος χρησιμοποιήσει αυτή τη βίζα μπορεί να πηγαινοέρχεται στο διάστημα αυτό των δώδεκα μηνών, αλλά δεν επιτρέπεται να παραμείνουν στην Ελλάδα ή την Αυστραλία ανάλογα με την περίπτωση πέραν της επιτρεπόμενης περιόδου των δώδεκα ημερολογιακών μηνών με βάση της συγκεκριμένη θεώρηση, γιατί υπήρξαν δημοσιεύματα που έλεγαν ότι μπορεί να υπάρξει παράταση αυτής της βίζας για μετά το έτος, άρα διευκολύνουμε έτσι ώστε να πάνε για εργασία οι Έλληνες εκεί.

Βεβαίως, το να μη φύγουν οι Έλληνες στο εξωτερικό εξαρτάται από το πώς προχωρούν οι μεταρρυθμίσεις και η πολιτική που εφαρμόζουμε στην ίδια τη χώρα. Νομίζω ότι η εφαρμογή των πολιτικών από εδώ και μετά, η δημιουργία νέων θέσεων εργασίας, τα προγράμματα και ο αναπτυξιακός νόμος ο οποίος προγραμματίζεται και από τα αντίστοιχα Υπουργεία θα δώσουν τη δυνατότητα στους νέους να επιχειρούν και να δουλέψουν στην ίδια μας τη χώρα, έτσι ώστε πραγματικά να μην υπάρχει αυτή η αιμορραγία των νέων και να μην αδειάζει η χώρα μας.

Όσον αφορά, βέβαια, τα θέματα που τέθηκαν και τα οποία δεν είναι στην αρμοδιότητά μου, ακούστηκαν οι απόψεις. Θεμιτό είναι να ακουστούν έστω κι έτσι. Ωστόσο, πιστεύω ότι η ίδια η Κυβέρνηση έχει τις διαδικασίες, με τις οποίες θα απαντήσει, τόσο στον κ. Λοβέρδο όσο και στον κ. Τασούλα, για τα θέματα που έχετε θέσει.

Τέλος, να ευχαριστήσω ξανά πάρα πολύ για τη μεγάλη συναινετική πλειοψηφία της Βουλής. Νομίζω ότι είναι μια καλή αρχή σε θέματα που βοηθούν τη χώρα μας να υπάρχει η συναίνεση αυτή.

Σας ευχαριστώ πολύ, κυρίες και κύριοι συνάδελφοι.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κύριε Υπουργέ.

Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Αυστραλίας για τη ρύθμιση θεμάτων σχετικών με θεωρήσεις εισόδου για την κινητικότητα των νέων (Work and Holiday Visa)».

Ερωτάται το Σώμα: Γίνεται δεκτό το νομοσχέδιο;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το νομοσχέδιο του Υπουργείου Εξωτερικών: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Αυστραλίας για τη ρύθμιση θεμάτων σχετικών με θεωρήσεις εισόδου για την κινητικότητα των νέων (Work and Holiday Visa)» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να μπει η σελ. 43α)

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΕΩΝ (Νικήτας Κακλαμάνης):** Το Σώμα παρέσχε τη ζητηθείσα εξουσιοδότηση.

Κύριοι συνάδελφοι, δέχεστε σ’ αυτό το σημείο να διακόψουμε τη συνεδρίαση;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς διακόπτουμε τη συνεδρίαση και επανερχόμαστε στις 13:00΄ με αντικείμενο εργασιών του Σώματος: ειδική ημερήσια διάταξη, συζήτηση και λήψη απόφασης για τις αιτήσεις άρσης ασυλίας των Βουλευτών κ. Παναγιώτη Καμμένου και Νικολάου Μιχαλολιάκου.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ

 (ΜΕΤΑ ΤΗ ΔΙΑΚΟΠΗ)

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, επαναλαμβάνεται η διακοπείσα συνεδρίαση και εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

**ΑΙΤΗΣΕΙΣ ΑΡΣΗΣ ΑΣΥΛΙΑΣ ΒΟΥΛΕΥΤΩΝ**

Συζήτηση και λήψη απόφασης, σύμφωνα με τα άρθρα 62 του Συντάγματος και 43Α και 83 του Κανονισμού της Βουλής, για τις αιτήσεις άρσης της ασυλίας των Βουλευτών κ.κ. Παναγιώτη Καμμένου και Νικολάου Μιχαλολιάκου.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 3-12-15, σύμφωνα με την οποία τα μέλη της επιτροπής πρότειναν κατά πλειοψηφία τη μη άρση της ασυλίας του κ. Παναγιώτη Καμμένου.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 3-12-15, σύμφωνα με την οποία τα μέλη της επιτροπής πρότειναν κατά πλειοψηφία την άρση της ασυλίας του κ. Νικολάου Μιχαλολιάκου.

Σύμφωνα με το άρθρο 83 του Κανονισμού, η Βουλή δεν εισέρχεται στην ουσία των υποθέσεων αλλά ερευνάται μόνο αν η πράξη για την οποία ζητείται η άρση της ασυλίας συνδέεται με την πολιτική ή κοινοβουλευτική δραστηριότητα του Βουλευτή ή η δίωξη ή η μήνυση ή η έγκληση υποκρύπτει πολιτική σκοπιμότητα.

Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της της εισαγγελικής αρχής, κατά τη διαδικασία του άρθρου 108, παράγραφος 1, εδάφιο β΄.

Ο λόγος δίνεται πάντα, εφόσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.

Υπενθυμίζω ότι σύμφωνα με απόφαση της Διάσκεψης των Προέδρων της 23ης Μαρτίου 2005, έχουμε δεχθεί επί των αιτήσεων άρσης ασυλίας η Βουλή να αποφασίζει με ονομαστική ψηφοφορία και με ψηφοδέλτιο. Το ψηφοδέλτιο, στο οποίο κάθε συνάδελφος θα αναγράφει το όνομά του, την εκλογική του Περιφέρεια και την Κοινοβουλευτική Ομάδα που ανήκει, θα καταχωρίζεται στα αντίστοιχα Πρακτικά. Ανταποκρινόμαστε έτσι στις διατάξεις του άρθρου 83 του Κανονισμού της Βουλής, που απαιτεί φανερή ψηφοφορία.

Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ψηφοφορία όπως σας περιέγραψα.

Η πρώτη υπόθεση αφορά τον συνάδελφο κ. Παναγιώτη Καμμένο. Η δεύτερη υπόθεση αφορά τον συνάδελφο κ. Νικόλαο Μιχαλολιάκο.

Επί της πρώτης αιτήσεως, υπάρχει συνάδελφος που ζητά τον λόγο, κατά το άρθρο 108 του Κανονισμού; Όχι.

Επί της δεύτερης αιτήσεως, υπάρχει συνάδελφος που ζητά τον λόγο κατά το άρθρο 108 του Κανονισμού; Όχι.

Κυρίες και κύριοι συνάδελφοι, στο σημείο αυτό θα διεξαχθεί ονομαστική ψηφοφορία. Έχει καταρτιστεί ψηφοδέλτιο με τα ονόματα των συναδέλφων, για τους οποίους ζητείται η άρση της ασυλίας. Κάθε συνάδελφος θα σημειώνει την ψήφο του δίπλα στα ονόματα των συναδέλφων, για τους οποίους ζητείται η άρση της ασυλίας.

Εκείνος που ψηφίζει υπέρ της άρσης της ασυλίας σημειώνει την προτίμησή του δίπλα στο όνομα του Βουλευτή και στη στήλη «ναι», δηλαδή λέει «ναι» στην αίτηση του εισαγγελέως που ζητεί την άρση της ασυλίας. Εκείνος που ψηφίζει κατά της άρσης της ασυλίας, συμπληρώνει δίπλα στο όνομα του Βουλευτή και στη στήλη «όχι», αντιστοίχως «όχι». Εκείνος που ψηφίζει «παρών» θα το σημειώνει στην αντίστοιχη στήλη του ψηφοδελτίου.

Στο ψηφοδέλτιο κάθε συνάδελφος θα αναγράφει το όνομά του, την εκλογική του Περιφέρεια και την Κοινοβουλευτική Ομάδα στην οποία ανήκει και θα το υπογράφει, διότι η ψηφοφορία είναι ονομαστική, σύμφωνα με το άρθρο 72 του Κανονισμού της Βουλής.

Στη συνέχεια και με την εκφώνηση του ονόματός του, από τους επί του καταλόγου συναδέλφους, θα παραδίδει το ψηφοδέλτιο στις συνάδελφους κ. Αναστασία Γκαρά από τον ΣΥΡΙΖΑ και κ. Γεωργία Μαρτίνου από τη Νέα Δημοκρατία, οι οποίες θα το μονογράφουν και θα ανακοινώνουν ότι ο Βουλευτής εψήφισε.

Μετά το τέλος της ψηφοφορίας, θα γίνει η καταμέτρηση των ψήφων από τις συναδέλφους που προανέφερα, όπως θα προκύψουν από τα ψηφοδέλτια, τα οποία θα καταχωριστούν μαζί με το πρωτόκολλο της ψηφοφορίας στα Πρακτικά της σημερινής συνεδρίασης.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Το Σώμα συμφώνησε ομοφώνως.

Σας ενημερώνω ότι στο Προεδρείο έχουν έλθει επιστολές, τηλεομοιότυπα ή φαξ συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «1974, Η Αποκατάσταση της Δημοκρατίας» που οργανώνει το Ίδρυμα της Βουλής, δέκα μαθητές και μαθήτριες και δύο εκπαιδευτικοί συνοδοί από το 4ο Γενικό Λύκειο Χαλανδρίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, υπάρχει ένα αίτημα της συναδέλφισσας κ. Νίκης Κεραμέως, όπως της χορηγηθεί άδεια απουσίας στο εξωτερικό για προσωπικούς λόγους στις 14 Δεκεμβρίου του 2015. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Η άδεια εγκρίνεται. Καλό ταξίδι.

Καλούνται επί του καταλόγου οι Βουλευτές κ.κ. Παναγιώτα Δριτσέλη από τον ΣΥΡΙΖΑ και Ιωάννης Κεφαλογιάννης από τη Νέα Δημοκρατία.

Παρακαλώ να αρχίσει η ανάγνωση του καταλόγου.

(ΨΗΦΟΦΟΡΙΑ)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθητές και μαθήτριες και τρεις εκπαιδευτικοί συνοδοί τους από το 1ο Δημοτικό Σχολείο Νεμέας Κορινθίας.

Η Βουλή τους καλωσορίζει.

(Χειροκροτήματα απ’ όλες τις πτέρυγες της Βουλής)

Υπάρχει συνάδελφος, ο οποίος δεν άκουσε το όνομά του; Κανείς.

Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α΄ του Κανονισμού της Βουλής, καταχωρίζονται στα Πρακτικά.

(Οι προαναφερθείσες επιστολές έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 51-53)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, σας ενημερώνω ότι έχουν έλθει στο Προεδρείο επιστολές των συναδέλφων κ.κ. Αλέξιου Τσίπρα, Χρήστου Μαντά και Ιωάννη Θεοφύλακτου, οι οποίοι μας γνωρίζουν ότι απουσιάζουν από την ψηφοφορία και ότι αν ήταν παρόντες, επί της άρσεως ασυλίας του Βουλευτή κ. Νικόλαου Μιχαλολιάκου θα εψήφιζαν «ναι» και επί της άρσεως ασυλίας του Βουλευτή κ. Παναγιώτη Καμμένου θα εψήφιζαν «όχι».

Οι επιστολές αυτές, οι οποίες εκφράζουν πρόθεση ψήφου, θα καταχωρισθούν στα Πρακτικά της σημερινής συνεδρίασης αλλά δεν συνυπολογίζονται στην καταμέτρηση των ψήφων.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 55-57)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τις κυρίες ψηφολέκτες να προβούν στην καταμέτρηση των ψήφων και την εξαγωγή του αποτελέσματος.

(ΚΑΤΑΜΕΤΡΗΣΗ)

 (ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, πριν σας ανακοινώσω το αποτέλεσμα της ψηφοφορίας, υπάρχει ένα αίτημα για άδεια από τις εργασίες της Βουλής.

Ο Βουλευτής Αργολίδας της Δημοκρατικής Συμπαράταξης κ. Ιωάννης Μανιάτης ζητεί άδεια για μετάβαση στο εξωτερικό για το διάστημα από 14-12-2015 έως 15-12-2015. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας επί της αίτησης άρσης ασυλίας των συναδέλφων Βουλευτών.

Ψήφισαν συνολικά 203 Βουλευτές.

Για την υπόθεση του συναδέλφου κ. Παναγιώτη Καμμένου, υπέρ της άρσεως ασυλίας, δηλαδή «ΝΑΙ», ψήφισαν 21 Βουλευτές.

Κατά της άρσεως ασυλίας, δηλαδή «ΟΧΙ», ψήφισαν 157 Βουλευτές.

Ψήφισαν «ΠΑΡΩΝ» 25 Βουλευτές.

Συνεπώς η αίτηση της εισαγγελικής αρχής για την άρση της ασυλίας του απορρίπτεται.

Για την υπόθεση του συναδέλφου κ. Νικολάου Μιχαλολιάκου, υπέρ της άρσεως ασυλίας, δηλαδή «ΝΑΙ», ψήφισαν 195 Βουλευτές.

Κατά της άρσεως ασυλίας, δηλαδή «ΟΧΙ», ψήφισαν 6 Βουλευτές.

Ψήφισαν «ΠΑΡΩΝ» 2 Βουλευτές.

Συνεπώς η αίτηση της εισαγγελικής αρχής για την άρση ασυλίας του έγινε δεκτή.

(Το πρωτόκολλο και τα ψηφοδέλτια της διεξαχθείσης ονομαστικής ψηφοφορίας καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 60α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

Με τη συναίνεση του Σώματος και ώρα 14.36΄ λύεται η συνεδρίαση για αύριο ημέρα Πέμπτη 10 Δεκεμβρίου 2015 και ώρα 9.30΄, με αντικείμενο εργασιών του Σώματος κοινοβουλευτικό έλεγχο, συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**